Kastelo Pevensey

Kastelo Pevensey estas ruina mezepoka kastelo situanta ĉe Pevensey, Sussex, Anglio. La kastelo viziteblas.

 Romia epoko 
Ĉirkaŭ 290 konstruiĝis romia fortikaĵo, latine nomita Anderitum, por protekti la marbordon kontraŭ disraboj de saksoj kaj jutoj. La loko tiam estis duoninsulo. Verŝajne estis haveno proksime al Anderitum. En 400 generalo Stiliko riparis la fortikaĵon.

 Anglosaksa epoko 
En 491 Aelle, la unua anglosaksa reĝo de Sussex, kaptis la kastelon kaj masakris la keltajn defendintojn. La fortikaĵo estis poste neloĝata ĝis 1042, kiam la estonta Harold la 2-a (Anglio) plifortigis ĝin kaj loĝigis tie batalistojn, kiu restis tie ĝis 1066 kiam ili marŝis norden por kontraŭi la invadon de Harald la 3-a (Norvegio).

 Normanda kaj malfrua mezepoka epokoj 
La saman jaron, tuj post sia alteriĝo, Vilhelmo la konkerinto okupis la fortikaĵon. Vilhelmo donis Pevensey al sia duonfrato Roberto (grafo de Mortain). Post la morto de Vilhelmo, Roberto partoprenis ribelon kontraŭ ties sekvanto, Vilhelmo la 2-a, kiu sukcese sieĝis la kastelon. Ĉirkaŭ 1100 Roberto konstruis pli fortan ŝtonan kastelon.

Pluaj sieĝoj okazis dum la longa enlanda milito de la regado de Stefano, kaj en 1264, kiam subtenantoj de Henriko la 3-a rifuĝis tie post kiam Simon de Montfort (6-a grafo de Leicester) venkis ilin ĉe Lewes.

 Posta historio 
Elizabeto la 1-a ordonis la malkonstruon de la kastelo, sed tio ne okazis. Fakte aldoniĝis nestoj por kanonoj. Ankaŭ Oliver Cromwell deziris ĝian malkonstruon sed nur malmultaj ŝtonoj elpreniĝis. Tamen poste la kastelo kadukiĝis.

eta|dekstra|Duamondmilita pafilejo en ruina muro de Kastelo Pevensey
Dum la dua mondmilito la ruina kastelo iĝis bazo de enlandaj gardistoj kaj de kontraŭaviadilaj batalistoj. En la ruinajn murojn enmetiĝis pafilejoj kiuj estis tre bone kaŝataj: ili ankoraŭ videblas.

Kategorio:Kasteloj en Britio